希望聯盟 (馬來西亞)

希望聯盟係一個馬來西亞嘅政黨聯盟，由民主行動黨，人民公正黨同國家誠信黨組成。前身係民主行動黨，人民公正黨同伊斯蘭黨喺2008年4月1號組成嘅人民聯盟，由於伊斯蘭刑法爭議，成員三黨之一嘅伊斯蘭黨喺2015年6月15號決定同民主行動黨斷交。6月16號，民主行動黨秘書長林冠英宣佈民聯唔再存在。17號，公正黨承認民聯瓦解。9月22號，希望聯盟成員黨宣佈成立希望聯盟，唔反對國陣成員黨加入，內定如果喺第14屆大選勝出，就由公正黨顧問拿督斯里安華為首相人選。

2016年11月12號，出山反對納吉嘅前首相馬哈迪，佢組織嘅政黨土著團結黨話會同反對黨合組聯盟。到2017年3月14號，土團黨正式加入希望聯盟。

喺2018年馬來西亞大選當中，除咗聯盟入面嘅四個黨，沙巴民族復興黨亦都同希望聯盟合作，喺納吉嘅「一個馬來西亞發展有限公司」(1MDB) 貪污醜聞之下，希望聯盟成功推翻由馬來西亞立國以嚟50幾年嘅巫統政權。但係由於安華喺選舉嗰陣重坐緊監，唔可以參加選舉，首相人選就由馬哈迪做，馬哈迪預定會做一兩年首相，之後就將個位交畀安華。但喺2020年，土團黨發動自我政變，同一眾反對黨合組「國民聯盟」，推翻希盟政權，結果希盟被迫下野。

2022年馬來西亞大選，安華帶領希望聯盟攞到82席，成為第一大政黨聯盟，不過聯盟席數唔過半，入主政府就要同其他政黨合組聯合政府，最後喺馬來西亞蘇丹嘅協調下，除咗國民聯盟以外嘅其他政黨都加入政府一齊執政，安華終於成功拜相。

成員黨
 人民公正黨
 民主行動黨
 國家誠信黨
 神山前進統一機構

前成員 
 土著團結黨

國會下議院議席
2022年馬來西亞大選，希望聯盟一共攞到82席，當中行動黨40席；公正黨31席；誠信黨8席；沙民統2席；統民黨1席。

馬來西亞政黨